На основу члана 189. став 1. тачка 1. Закона о основама система образовања и васпитања („Сл. гласник РС“, број 88/2017, 27/2018 – др. закон, 10/2019, 27/2018 – др. закон, 6/2020 и 129/2021), члана 11. став 1. тачка 8. Закона о финансијској подршци породици са децом („Службени гласник РС“, број 113/2017, 50/2018, 46/2021- одлука УС, 51/2021- одлука УС, 53/2021- одлука УС, 66/2021 и 130/2021), Правилника о мерилима за утврђивање економске цене програма васпитања и образовања у предшколским установама ("Службени гласник РС", број 87/2021) и члана 34. Пословника о раду Општинског већа општине Рача („Сл. гласник општине Рача“, број 22/2020 и 8/2022), Општинско веће општине Рача, на седници одржаној дана 30.09.2022. године, донело је

**П Р А В И Л Н И К**

**О УСЛОВИМА И НАЧИНУ ОСТВАРИВАЊА ПРАВА НА РЕГРЕСИРАЊЕ ТРОШКОВА БОРАВКА ДЕЦЕ У ПРЕДШКОЛСКОЈ УСТАНОВИ „НАША РАДОСТ“ РАЧА**

**I ОПШТЕ ОДРЕДБЕ**

**Члан 1.**

 Овим Правилником уређују се услови и начин остваривања права на регресирање трошкова боравка деце у ПУ ''Наша радост'' Рача.

**Члан 2.**

Права утврђена овим Правилником односе се на:

1. Право на регресирање укупних трошкова боравка у предшколској установи;
2. Право на делимично регресирање трошкова боравка у предшколској установи.

**Члан 3.**

Право на регресирање трошкова боравка деце у предшколској установи остварује родитељ, усвојитељ, установа социјалне заштите, хранитељ, односно старатељ чија деца користе услуге предшколске установе ''Наша радост'' Рача, чији је оснивач општина Рача, која имају пребивалиште на територији општине Рача и деца избеглог лица и лица расељеног са Косова и Метохије, која имају боравиште на територији општине Рача и испуњавају услове одређене овим Правилником.

**II РЕГРЕСИРАЊЕ УКУПНИХ ТРОШКОВА БОРАВКА ДЕЦЕ У ПРЕДШКОЛСКОЈ УСТАНОВИ**

**Члан 4.**

Право на регресирање укупних трошкова боравка у предшколској установи остварује:

* дете са сметњама у развоју и дете са инвалидитетом за које није остварено право на дечији додатак и које није уписано у посебну васпитну групу;
* дете самохраних родитеља и дете без родитељског старања за које није остварено право на дечији додатак;
* дете корисника права на новчану социјалну помоћ;
* треће и свако наредно дете у породици.

**Члан 5.**

**Дете са сметњама у развоју и дете са инвалидитетом за које није остварено право на дечији додатак и које није уписано у посебну васпитну групу**

Право на регресирање свих трошкова боравка у предшколској установи има дете са сметњама у развојуза које није остварено право на дечији додатак и које није уписано у посебну васпитну групу.

Дете са сметњама у развоју, у смислу овог Правилника, је дете за које је донет акт о разврставању детета са сметњама у развоју, односно налаз и мишљење Интерресорне комисије.

**Члан 6.**

**Дете самохраних родитеља и дете без родитељског старања за које није остварено право на дечији додатак**

Самохрани родитељ, у смислу овог Правилника, јесте родитељ који самостално врши родитељско право у складу са одредбама члана 77. Породичног закона („Службени гласник РС” број 18/05, 72/2011 – др. закон и 6/2015).

Родитељ ће се сматрати самохраним и у случају:

* Када се други родитељ налази на издржавању казне затвора дуже од шест месеци.

**Члан 7.**

 Право на регресирање свих трошкова боравка у предшколској установи има дете без родитељског старања.

 Дете без родитељског старања, у смислу овог Правилника, је дете које нема живе родитеље, чији су родитељи непознати или нестали, чији родитељи из било ког разлога привремено или трајно не извршавају своја родитељска права и дужности.

Статус детета без родитељског старања утврђује се према налазу надлежног центра за социјални рад.

**Члан 8.**

**Дете корисника права на новчану социјалну помоћ**

Право на регресирање свих трошкова боравка у предшколској установи има дете корисника права на новчану социјалну помоћ породице попрописима о социјалној заштити.

Статус корисника права на новчану социјалну помоћ утврђује се на основу решења Центра за социјални рад.

**Члан 9.**

**Треће и свако наредно дете у породици**

Право на регресирање свих трошкова боравка у предшколској установи има треће и свако наредно дете у породици.

Треће и свако наредно дете у породици у смислу овог Правилника је треће и свако наредно дете у породици према редоследу рођења.

Редослед рођења деце у породици, утврђује се према датуму и часу рођења уписаних у матичну књигу рођених.

Редослед рођења деце из разведеног брака или ванбрачне заједнице која је престала, утврђује се према родитељу са којим дете живи по одлуци надлежног органа.

**III ДЕЛИМИЧНО РЕГРЕСИРАЊЕ ТРОШКОВА БОРАВКА ДЕЦЕ У ПРЕДШКОЛСКОЈ УСТАНОВИ**

**Члан 10.**

Право на регресирање дела трошкова боравка у предшколској установи остварују родитељи уколико имају више од једног детета истовремено уписаних у ПУ „Наша радост“ Рача.

Уколико у предшколској установи истовремено бораве два детета, процентуално ослобађање од учешћа родитеља у месечној економској цени утврђеној Одлуком надлежног органа,износи 20% за друго дете на боравку.

Друго дете у породици, у смислу овог Правилника је друго дете у породици према редоследу рођења.

Редослед рођења деце у породици, утврђује се према датуму и часу рођења уписаних у матичну књигу рођених.

Редослед рођења деце из разведеног брака или ванбрачне заједнице која је престала, утврђује се према родитељу са којим дете живи по одлуци надлежног органа.

**IV ПОСТУПАК И НАЧИН ОСТВАРИВАЊА ПРАВA НА РЕГРЕСИРАЊЕ ТРОШКОВА БОРАВКА ДЕЦЕ У ПРЕДШКОЛСКОЈ УСТАНОВИ**

**Члан 11.**

Права утврђена овим Правилником остварују се по прописима о општем управном поступку.

**Члан 12.**

Обрачун за наплату услуге по утврђеној цени врши се у зависности од броја дана боравка детета у установи.

За дане одсуства детета корисник плаћа износ од 100 % од утврђеног износа економске цене.

За дане одсуства корисник плаћа износ од 50 % од утврђеног износа економске цене и то: у случају одсуства детета због болести, а на основу достављене потврде изабраног лекара - педијатра; у време коришћења годишњег одмора родитеља, односно другог законског заступника детета на основу увида у решење о коришћењу годишњег одмора за родитеља, односно другог законског заступника, као и због исказане потребе породице да дете не похађа вртић у трајању не дужем од десет радних дана у току радне године.

Износ се не наплаћује:

а) у случају проглашења ванредне ситуације или елементарне непогоде за дане одсуства детета;

б) у случају више силе (реконструкције, санације, адаптације објекта и др.) уколико установа не обезбеди адекватан боравак детета у другом објекту за дане одсуства детета;

в) у случају епидемије када у циљу заштите здравља и безбедности деце и запослених, надлежни орган/институција наложи мере које изискују организацију непосредног васпитно-образовног рада у ограниченом капацитету, као и мере повлачења детета из колектива (самоизолација) због процене ризика од ширења заразе, за дане одсуства детета;

г) Изузетно, услуга се наплаћује 50 % од утврђеног износа у ситуацији када се родитељ определи да дете не долази у колектив одређени временски период најкасније до престанка важења препоручених мера које установа спроводи ради спречавања ширења заразе.

У периоду адаптације деце који траје 5 радних дана родитељи су ослобођени плаћања месечне економске цене програма васпитања и образовања.

**Члан 13.**

О правима из овог Правилника у првом степену решава Општинска управа општине Рача - Одељење за општу управу, друштвене делатности и заједничке послове, Одсек за друштвене делатности и имовинско-правне послове, на основу поднетог захтева.

Права утврђена овим Правилником, корисник услуга остварује у предшколској установи чије услуге дете користи.

Захтев за остваривање права предвиђених овим Правилником, са одговарајућом докуметацијом, подноси се Општинској управи општине Рача - Одељење за општу управу, друштвене делатности и заједничке послове, Одсек за друштвене делатности и имовинско-правне послове, на решавање.

Рок за решавање о праву из овог члана је 30 дана од дана подношења захтева надлежној Управи.

**Члан 14.**

Уз захтев за остваривање права из члана 2. овог Правилника, подносилац захтева прилаже:

1. фотокопију, односно одштампану очитану личну карту подносиоца захтева - родитеља или усвојитеља, а за установу акт установе социјалне заштите о смештају детета у установу; уз захтев који подноси старатељ или хранитељ доставља се фотокопија личне карте, односно очитана лична карта старатеља, односно хранитеља и фотокопија решења надлежног органа старатељства о смештају детета у старатељску, односно хранитељску породицу,
2. уверење о пребивалишту детета,
3. копију решење надлежног органа - Центра за социјални рад за остваривање права на социјалну помоћ или потврду о остваривању права на новчану социјалну помоћ,
4. потврду изабраног лекара да дете има сметње у развоју,
5. мишљење Интерресорне комисије општине Рача за дете са сметњама у развоју/акт о разврставању детета са сметњама у развоју,
6. извод из матичне књиге рођених за сву децу у породици,
7. уверење да породица не остварује право на дечји додатак,
8. потврду предшколске установе о упису детета,
9. решење, пресуду, односно другу исправу којом се доказује статус родитеља који самостално врши родитељско право (извод из матичне књиге умрлих или решење надлежног органа о проглашењу несталог лица умрлим; одлука надлежног органа о вршењу родитељског права; извод из матичне књиге рођених за децу; потврда надлежне казнено поправне установе).

Надлежно Одељење општинске управе ће по службеној дужности прибавити податке из претходног става о којима се води службена евиденција, уколико странка да изјаву да податке прибавља надлежни орган.

**Члан 15.**

Обрачун средстава за регресирање трошкова боравка деце, предшколска установа доставља Општинској управи Општине Рача – Одељењу за област друштвене бриге о деци до 10. у месецу за претходни месец.

**Члан 16.**

По жалбама на првостепена решења о правима из овог Правилника, у другом степену решава Општинско веће општине Рача.

На првостепена решења надлежног органа може се изјавити жалба Општинском већу, у року од 15 дана од дана достављања странци првостепене одлуке.

**Члан 17.**

Право на регресирање трошкова кориснику услуга признаје се од дана подношења захтева до истека текуће радне године.

**Члан 18.**

Корисник услуга дужан је да пријави сваку промену која је од утицаја на остваривање права на регресирање трошкова, најкасније у року од 15 дана од дана настале промене.

**Члан 19.**

Корисник права из овог Правилника, који је на основу неистинитих или нетачних података или непријављивањем промена које утичу на губитак или обим права, остварио право на регресирање трошкова боравка у предшколској установи у већем обиму, дужан је да надокнади штету, у складу са законом.

**V ПРЕЛАЗНЕ И ЗАВРШНЕ ОДРЕДБЕ**

**Члан 20.**

Овај Правилник ступа на снагу даном објављивања у “Службеном гласнику општине Рача“.

**Члан 21.**

Правилник ће бити објављен на огласној табли Предшколске установе „Наша радост“, као и на сајту Општине Рача.

**ОПШТИНСКО ВЕЋЕ ОПШТИНЕ РАЧА**

**Број:** 110-18/22-II-01

**Датум:** 30.09.2022. године

**ПРЕДСЕДНИК ОПШТИНСКОГ ВЕЋА**

 **НЕНАД САВКОВИЋ**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Доставити :

* Начелнику Општинске управе општине Рача;
* ПУ „Наша радост“
* Службеном гласнику општине Рача;
* Званичном сајту општине Рача;
* Архиви.